Дапщэщи хуэдэу, сыт щыгъуи ещхьу
Абхъаз щІыналъэм 1992-1993 гъэхэм къыщыхъея зауэм лажьэншэ цІыхур щахъумэну, ди къуэшхэм я щхьэхуитыныгъэм щІэзэуну Кавказ Ищхъэрэм хыхьэ республикэхэм, Урысейм и Ипщэ щІыналъэхэм, хамэ къэралхэм икІыу езыхэм яфІэфІу абы кІуа щІалэхэм (доброволецхэм) я махуэр Іэтауэ Апсны къэралыгъуэм щагъэлъэпІащ.
Абхъазым и президент Бжание Аслъэн «Черкесская диаспора» тхылъыр тыгъэ хуащI.
ИЛЪЭС 28-кІэ узэІэбэкІыжмэ, 1992 гъэм шыщхьэуІум и 15-м, Абхъазым къытепсыха гузэвэгъуэм къыІэщІэхын гуращэкІэ, Урысейм и гъунапкъэр зэпичри, и щІым ихьауэ щытащ полковник Сосналы СулътІан зи пашэ япэ гупыр, занщІэуи зауэм и курыкупсэм хыхьат. ЦІыху минитІым нэблагъэ адыгэ щIалэ хэтащ зауэм. Абыхэм ящыщу цІыху 51-м «Абхъазым и ЛІыхъужь» цІэ лІапІэр къыхуагъэфэщащ, зауэлІ 250-м «Леон и цІэкІэ щыІэ орденыр» зэрахьэ, «Лыхъужьыгъэ зэрихьам папщІэ» медалыр цІыху 600-м щІигъум иратащ. Жагъуэ зэрыхъунщи, хэщІышхуи щыІащ — Куржы-Абхъаз зауэм щызэуэну кІуахэм ящыщу цІыху 302-р хэкІуэдащ.
2013 гъэ лъандэрэ абхъаз махуэгъэпсым хэту ягъэлъапІэ, Іуэхугъуэ зэхуэмыдэхэмкІэ гъэнщІауэ дах мы махуэр. ПэкIушхуэ щекІуэкІащ лІыхъужьыцІэр зезыхьэ Гудаутэ къалэ дэт, Кавказ лъэпкъхэм я Конфедерацэм и штабыр зыщІэса унэм и гупэм къит фэеплъ сыным деж.
ПэкІум кърихьэлІащ Абхъаз къэралыгъуэм и президент Бжание Аслъэн, вице-президент Гунбэ Бадрэ, Парламентым и лІыкІуэ-хэр, Къэбэрдейм, Шэрджэсым, Адыгейм, Шэшэным, Осетие хэгъэгуитІым, Урысейм и Ипщэ щІыналъэхэм щыщу зауэм хэтахэм я лІыкІуэ гупхэр, Конфедерацэм и штабым щылэжьахэр, жылагъуэ лэжьакІуэхэр.
ЗэІущІэм къыщызэхуэсахэр дакъикъэкІэ яхуэщыгъуащ Куржы-Абхъаз зауэм зи псэр щызыта щІалэхэм, Конфедерацэм и япэ Іэтащхьэу щыта, Абхъазым и ЛІыхъужь Щэныбэ Мусэ сымэ. Псалъэ зратахэм зэкъуэтыныгъэм нэхъапэ зэрыщымыІэр, лъэпкъхэр щыІэныр абы къызэрымыкІуэу зэрелъытар къыхагъэщащ.
КъБР-м, Адыгейм, КъШР-м икIа ди щІалэхэр щхьэхуэ-щхьэхуэу Абхъазым щекІуэкІыну Іуэхугъуэхэм къекІуэлІами, ІуэхущІафэу зэхашэм зэдэарэзыуэ, зы адыгэ гупу зэхэту хыхьащ, Къэбэрдейм щыІэ «Куржы-Абхъаз зауэм хэтахэм я зэгухьэныгъэм» и тхьэмадэ Щэрдан Тимур я пашэу. «Узэкъуэтмэ, улъэщщ, улъэщмэ, убгъэжьщ», — жеІэ адыгэ псалъэжьым. Ар зэрыпэжыр, гупсысэшхуэкІэ зэрыузэдар къигъэлъэгъуащ адыгэхэр зэщІыгъуу дэнэ утыкуи зэрихьэр зылъагъухэм кІэлъыплъурэ «Дапщэщи хуэдэу, сыт щыгъуи ещхьу!» зэрыжаІэм. Ар пщІэт гупымкІэ, ар щІыхьт езы адыгэхэм дежкІэ.
«Адыгэ псалъэ» газетым мыгувэу шэщІауэ дыщытепсэлъыхьыжынущ езыхэм яфІэфІу Абхъазым и щхьэхуитыныгъэр къазэуну кІуахэм я махуэр зэрекІуэкІам теухуа тхыгъэхэр.
ХьэщIэхэмрэ бысымхэмрэ.
ТАБЫЩ Мурат,
«Адыгэ псалъэ» газетым и щІэныгъэ обозреватель.
Налшык — Сыхъум —
Налшык
